Առաջին հայացքից զրուցակիցս գրագետ, գիտակից կնոջ տպավորություն թողեց։ Բիզնես են ունեցել․ ինքն ու որդիները տքնաջան աշխատելով՝ բավականին եկամուտ են ստացել։ Բիզնեսը ծաղկել է, ոչ միայն իրենք են լավ ապրել, այլեւ բավականին թվով մարդկանց են աշխատանքով ապահովել։ Ամեն ինչ սկսվել է 20 հազար դոլարի պարտքից, որով Իրանից հաստոցներ են բերել՝ իրանցի մասնագետներին էլ՝ հետը, որ գան-գործարկեն, սովորեցնեն ու հետ դառնան։ Սակայն իրանցիները 30 օր կերել-խմել-չարչարվել են, բայց հաստոցները չեն կարողացել աշխատեցնել՝ անսարք են եղել։ 20 հազարը ջուրն է ընկել՝ ընտանիքի կործանման սկիզբը նախանշելով։ Պատմության շարունակությունն արդեն զայրացնող է՝ անգրագիտության ու միամտության արդյունքում պարտքերն օրեցօր աճել են, մի պարտքը փակելու համար հաջորդն են արել, բանկից վարկ վերցրել։ Խարդախ փաստաբանի ձեռքն են ընկել։